Ez a tanácsi határozatra irányuló javaslat a nagyfluxusú reaktor üzemeltetésének újabb négyéves (2016–2019) programját érinti, amely a hollandiai Nuclear Research and consultancy Group (NRG, Nukleáris kutatási és tanácsadási csoport) és a franciaországi Commissariat à l'énergie atomique et aux énergies alternatives (CEA, Atomenergetikai és alternatív energetikai bizottság) kutatási tevékenységére épül. A 2016–2019-es időszakra szóló kiegészítő kutatási programhoz nyújtott hozzájárulás összege – a nagyfluxusú reaktor normális üzemeltetését és karbantartását feltételezve – 30,2 millió EUR lesz négy év alatt. Ez az összeg a reaktor leszerelési pénzalapjához nyújtott éves hozzájárulásokat is tartalmazza. Amennyiben a 2016–2019-es időszak során az üzemeltető NRG hivatalos értesítéssel tájékoztatja a nemzeti biztonsági hatóságokat a nagyfluxusú reaktornak a biztonságos megőrzési állapot kihirdetése előtti végleges leállításáról, a fennmaradó befizetések és a bizottsági fizetési felhívások felfüggesztésre kerülnek.

A Tanács 2012. november 13-án a 2012–2015-ös időszakra fogadott el egy négyéves kiegészítő kutatási programot (2012/709/Euratom tanácsi határozat, HL L 321., 2012.11.20., 59. o.) a hollandiai Pettenben, a Közös Kutatóközpont (JRC) telephelyén található reaktor üzemeltetésével kapcsolatban, amelyet a JRC hajtott végre az Európai Atomenergia-közösség részére. A 2012–2015. évi kiegészítő kutatási program forrásai a három részt vevő tagállamtól: Hollandiától, Franciaországtól és Belgiumtól származtak, és a négy év során mindösszesen 31,4 millió EUR-t tettek ki. Ez az összeg a reaktor leszerelési pénzalapjához nyújtott éves hozzájárulásokat is tartalmazta. A jelenlegi kiegészítő kutatási program 2015. december 31-én ért véget.

A reaktorban kereskedelmi radioizotóp-előállítás is folyik, a létesítmény az Európában évente végrehajtott összesen 10 millió gyógyászati diagnosztikai eljárás több mint 60 %-ához szolgáltat izotópokat. A reaktor nélkülözhetetlen beszállítója az európai radiofarmakológiai vállalatoknak. Továbbá európai fekvésénél fogva termékei gyorsan eljuttathatók az európai gyógyászati központokba, ami a leggyakrabban használt rövid felezési idejű izotópok esetében különösen fontos.

A reaktor fontos szerepet tölt be az Európai Unióban. A reaktor üzemeltetését támogató kiegészítő kutatási program első számú célja annak biztosítása, hogy kísérleti célokra állandó és megbízható neutronfluxus álljon rendelkezésre. A kutatás tárgya a nukleáris anyagok és a nukleáris üzemanyagok tudományos vizsgálata az atomreaktorok biztonságának növelése érdekében (a maghasadás és a magfúzió elvén működő reaktorokat egyaránt ideértve); a reaktorok öregedésével és a reaktorok teljes élettartamra kiterjedő fenntartásával összefüggő kérdések vizsgálata; a fejlett üzemanyagciklusok kutatása; valamint a hulladékgazdálkodás kérdéseinek kutatása. A reaktor emellett szakképző létesítményként is működik, és ennek keretében olyan doktori tanulmányokat folytató hallgatókat és doktori címmel már rendelkező ösztöndíjasokat fogad, akik nemzeti vagy európai programok keretében végzik kutatási tevékenységüket.

A Bizottság megerősíti a Tanács 1996. június 27-i ülésének jegyzőkönyvében rögzített nyilatkozatát, amely szerint „a reaktor megfelelő finanszírozás esetén hozzájárulhat a közösségi programok végrehajtásához, függetlenül attól, hogy erre a keretprogrammal összefüggésben kerül-e sor vagy sem. Erre a részvételre vagy piaci alapon, vagy a JRC intézetei számára a tevékenységük végrehajtásához nyújtott besugárzási szolgáltatások útján kerül majd sor”. Ebből következik, hogy a Bizottság a saját intézményi költségvetéséből származó pénzeszközökkel a reaktor működési költségeihez nem fog hozzájárulni (ideértve a reaktor esetleges karbantartási és javítási költségeit is).

Az új kiegészítő program pénzügyi kimutatásának tanúsága szerint a program forrásait két részt vevő tagállam, Hollandia és Franciaország szolgáltatja. E két tagállam hozzájárulása összesen 30,2 millió EUR a 2016–2019-es időszakra. Ez az összeg és a várható kereskedelmi bevételek együttesen olyan megfelelő operatív költségvetést biztosítanak, amely fedezi a reaktornak a 2016–2019-es időszakra várható becsült költségeit. Megjegyzendő, hogy a költségvetés a reaktor leszerelésére előirányzott összegeket, valamint a nagyfluxusú reaktor általános fenntartási költségeit, a közműdíjakat, a biztosítási költségeket és a kiégett fűtőelemek kezelési költségeit is tartalmazza.

•Végrehajtási tervek, valamint a nyomon követés, az értékelés és a jelentéstétel szabályai

Nem alkalmazandó

•A javaslat egyes rendelkezéseinek részletes magyarázata

Nem alkalmazandó

2017/0036 (NLE)

Javaslat

A TANÁCS HATÁROZATA

a Közös Kutatóközpont által a 2016–2019-es időszakban a nagyfluxusú reaktorral összefüggésben az Európai Atomenergia-közösség részére végrehajtandó kiegészítő kutatási program elfogadásáról

AZ EURÓPAI UNIÓ TANÁCSA,

tekintettel az Európai Atomenergia-közösséget létrehozó szerződésre és különösen annak 7. cikkére,

tekintettel az Európai Bizottság javaslatára,

a Tudományos és Műszaki Bizottsággal folytatott konzultációt követően,

mivel:

(1)Az európai kutatási térség összefüggésében a petteni nagyfluxusú reaktor (a továbbiakban: reaktor) eddig is fontos eszköz volt, és egy ideig még az is marad a Közösség kezében ahhoz, hogy hozzájáruljon az elméleti és a kísérleti anyagtudományhoz, a nukleáris orvostudományhoz, valamint az energiatermelési célú atomreaktorok biztonságával kapcsolatos kutatásokhoz.

(2)A reaktor üzemeltetését a közelmúltban több egymást követő kiegészítő kutatási program segítette; a legutóbbi ilyen programot létrehozó, a Közös Kutatóközpont által a 2012–2015-ös időszakban a nagyfluxusú reaktorral összefüggésben az Európai Atomenergia-közösség részére végrehajtandó kiegészítő kutatási program elfogadásáról szóló, 2012. november 13-i 2012/709/Euratom tanácsi határozat azonban 2015. december 31-én hatályát vesztette.

(3)A nagyfluxusú reaktor 2016-ban, amíg a nyolc finanszírozó tagállam által megbízott szervezetek közötti tárgyalások zajlottak, kiegészítő kutatási program nélkül működött Mivel a (6) preambulumbekezdésben említett két nemzeti szervezet közötti tárgyalások megállapodással zárultak, egy új kiegészítő kutatási program keretében további pénzügyi támogatásról kell gondoskodni.

(4)A kiegészítő kutatási programok közötti folytonosság, illetve a reaktorral összefüggésben végrehajtandó, a 2016–2019-es időszakra szóló kiegészítő kutatási program zökkenőmentes működése érdekében e határozatot 2016. január 1-től kell alkalmazni. Az e kiegészítő program keretében befolyó hozzájárulások egy részéből fedezendők a 2016-as évben felmerült költségek is.

(5)Tekintettel arra, hogy az atomreaktorok biztonságának javítása, az egészségügy (beleértve az orvostudomány által vizsgált kérdések megválaszolásához szükséges orvosi izotópok fejlesztését is), az atommagfúzió, az alapkutatás, a szakképzés, valamint a hulladékgazdálkodás (beleértve az Európa érdeklődésére számot tartó reaktorrendszerek nukleáris üzemanyagának viselkedésével összefüggő biztonsági kérdések vizsgálatának lehetőségét is) területén a Közösség által végzett kutatáshoz továbbra is szükség van a reaktor által képviselt pótolhatatlan infrastruktúrára, a reaktor üzemeltetését egy 2019 végéig tartó kiegészítő kutatási program keretében folytatni indokolt.

(6)Tekintettel arra, hogy a hollandiai Nuclear Research and consultancy Group (NRG, Nukleáris kutatási és tanácsadási csoport) és a franciaországi Commissariat à l'énergie atomique et aux énergies alternatives (CEA, Atomenergetikai és alternatív energetikai bizottság) elnevezésű szervezetek számára különleges jelentőséggel bír a nagyfluxusú reaktor besugárzási képessége, az említett szerveztek megállapodást kötöttek, és teljes egészében ők fogják finanszírozni a programot oly módon, hogy pénzügyi hozzájárulásukat címzett bevételként az Európai Unió általános költségvetésébe fizetik be.

(7)A hozzájárulás célja a nagyfluxusú reaktor üzemeltetésének finanszírozása a kutatási program végrehajtásának támogatása érdekében, ily módon a hozzájárulás feltétele a nagyfluxusú reaktor normális működése és karbantartása. Amennyiben az üzemeltető NRG hivatalos értesítéssel tájékoztatja a nemzeti biztonsági hatóságokat a nagyfluxusú reaktornak a biztonságos megőrzési állapot kihirdetése előtti végleges leállításáról, a fennmaradó befizetések és a bizottsági fizetési felhívások felfüggesztésre kerülnek,